РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/332-19

05. децембар 2019. године

Б е о г р а д

ЗАПИСНИК

98. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 05. ДЕЦЕМБРА 2019. ГОДИНЕ

Седница је почела у 12,05 часова.

Седницом је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мијатовић, Момо Чолаковић и Золтан Пек.

Седници су присуствовали и: Тања Дамњановић Томашевић (заменик члана Одбора Верољуба Арсића), Владимир Ђурић (заменик члана Одбора Александра Стевановића) и Горица Гајић (заменик члана Одбора Милана Лапчевића).

Седници нису присуствовали чланови Одбора: Душан Бајатовић, Миљан Дамјановић, Милорад Мирчић и Горан Ћирић, нити њихови заменици.

Седници су присуствовали повереници Владе Славица Савичић, државни секретар, и Весна Јевтић, из Сектора за буџет.

На предлог председника, Одбор је већином гласова (10 „за“, један посланик који није искористио право гласа), усвојио

Д н е в н и р е д:

1. Разматрање Предлога закона о изменама и допунама Закона о финансирању политичких активности, који је поднела Влада (број 400-2878/19 од 22. новембра 2019. године), у начелу.

Пре преласка на рад по утврђеном дневном реду Одбор је, већином гласова (10 „за“, један посланик који није искористио право гласа), усвојио записник са 95. седнице Одбора.

**ПРВА ТАЧКА ДНЕВНОГ РЕДА: Разматрање Предлога закона о изменама и допунама Закона о финансирању политичких активности, који је поднела Влада (број 400-2878/19 од 22. новембра 2019. године), у начелу.**

Предлог закона образложила је представник предлагача Славица Савичић, државни секретар, истичући да се измене и допуне Закона односе на редефинисање појма изборне кампање, трошкове изборне кампање и дела који се односи на процесне ствари које се тичу начина поступања Агенције за борбу против корупције.

Народни посланик Момо Чолаковић изразио је задовољство везано за одређене сугестије и захтеве који су прихваћени овим изменама и допунама Закона.

Народни посланик Владимир Ђурић је нагласио да је Странка модерне Србије једина опозициона политичка странка која је учествовала до краја званично у Јавној расправи о овом закону, док су неке опозиционе странке, које нису долазиле на састанке, покушавале незванично, ван сале у којој се расправа одржавала, европским посредницима да износе своје предлоге и захтеве. Такође, истакао је да сматра да је најбоље да се политичке активности финансирају из јавних, а не приватних извора, с обзиром да у Србији не постоји култура донирања, као и да финансирањем из приватних извора јавне политике могу бити вођене интересом одређених приватних донатора.

Народни посланик Горица Гајић истакла је да је изменама и допунама Закона требало ограничити рокове којима би се дефинисало када се завршавају редовне и почињу изборне активности, како функционери позиције у локалним самоуправама не би долазили у могућност да средства из буџета локалне самоуправе опредељена за редовне активности користе у изборне сврхе, као и да су јако битна финансијска средства у изборној кампањи и отворени медији подједнако за све политичке странке.

Народни посланик Милорад Мијатовић изнео је да су овим изменама и допунама прихваћени предлози невладиних организација ЦРТА, ЦеСИД-а и Транспарентност Србије и да је око 65 процената њихових предлога и примедби усвојено, чиме је направљен велики корак напред.

Народни посланик Горан Ковачевић изнео је мишљење да финансирање политичких странака није најбитнија ствар у политичкој кампањи, односно да су битнији ставови и идеје које та политичка странка заступа, што је био случај и 2012. године, када је Српска напредна странка у изборној кампањи имала неупоредиво мање новца од политичких противника.

Народни посланик Србислав Филиповић истиче да критиковање од стране опозиционих странака везано за финансирање политичких странака у изборном процесу није на месту, с обзиром да су у време када су те политичке странке биле на позицији власти сматрале исте ове изборне услове добрим, демократским и проевропским, а сада, када су опозиција, става су да је финансирање политичких странака у изборном процесу постало неадекватно.

Председник Одбора Александра Томић нагласила је да је у изборном процесу најбитнији ауторитет појединца, односно онога ко носи одређени политички програм и способност чланова политичких странака да тај програм дефинишу код својих бирача.

Одбор је, на основу члана 156. став 3. Пословника Народне скупштине, већином гласова (10 „за“, два посланика која нису искористила право гласа) одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о финансирању политичких активности, у начелу.

За известиоца Одбора на седници Народне скупштине одређена је др Александра Томић, председник Одбора.

Седница је завршена у 13,20 часова.

СЕКРЕТАР ПРЕДСЕДНИК

Тијана Игњатовић др Александра Томић